SKRIFTLIG FORESPØRGSEL E-2524/02

af Elizabeth Lynne (ELDR) til Kommissionen

(11. september 2002)

Om: Situationen i Colombia

Af tal, som Amnesty International har offentliggjort, fremgår det, at alene 4 000 civile blev dræbt i borgerkrigen i Colombia i 2001. Hver dag bliver uskyldige mennesker inddraget i kampene, og tusindvis af mennesker forlader landet for at komme væk fra den bølge af vold, som fortsat hærger landet. Det er ikke blot oprørere, der står bag disse voldshandlinger, men også paramilitære grupper under regeringens beskyttelse, hvilket kom frem for nylig i en undersøgelse, FN har foretaget af en episode, der fandt sted den 2. maj i Bojaya, hvor 117 civile mistede livet.

Hvilke skridt agter Kommissionen at tage for at løse denne langvarige krise i Colombia?

Vil der blive foretaget en hurtig og uvildig undersøgelse med henblik på at drage alle dem, der har begået de omtalte handlinger, til ansvar?

Det henstilles indtrængende til Kommissionen i fuldt omfang at føre anbefalingerne fra FN's Højkommissariat for Menneskerettigheder ud i livet med henblik på at takle menneskerettighedskrisen i Colombia.

Svar afgivet på Kommissionens vegne af Chris Patten

(6. november 2002)

Kommissionen fordømmer ligesom det ærede medlem alle former for krænkelse af menneskerettighederne og den humanitære folkeret og mener, at Colombia kun vil kunne opnå en varig fred gennem en forhandlingsløsning.

Der er ingen hurtige løsninger på konfliktsituationen i Colombia, men Kommissionen har anvendt, anvender og vil fortsat anvende alle de instrumenter, den har til rådighed. Menneskerettighederne, den humanitære folkeret og understregningen af, at det er nødvendigt at søge en forhandlingsløsning mellem parterne, er fortsat de centrale emner i den politiske dialog, EU fører med Colombias regering, både bilateralt og på regional niveau (Det Andinske Fællesskab CAN). I den henseende vil vækst være en afgørende faktor for konfliktens afslutning, idet Colombia også nyder fordel af en yderst gunstig EF-handelsordning (den generelle præferenceordning i forbindelse med narkotikabekæmpelse), som hjælper eksportørerne til at få adgang til de europæiske markeder. EF's samarbejdsinstrumenter anvendes også til at bidrage til at løse krisen. De er koncentreret om støtte til igangværende colombianske aktiviteter inden for fredsbevarelse, hvorunder der især fokuseres på de grundliggende årsager til konflikten og på at yde humanitær bistand til ofrene for konflikterne. Samarbejdet gennemføres i partnerskab med både regeringen (f.eks. fredslaboratoriet i Magdalena Medio-regionen, budget 34,8 mio. EUR) eller gennem det civile samfund og ikke-statslige organisationer (f.eks. er Colombia et fokusland for det europæiske initiativ for demokrati og menneskerettigheder).

Hvad angår spørgsmålet om ustraffede forbrydelser, er der i landestrategidokumentet for Colombia(1) forudset støtte til den colombianske regerings bestræbelser for at reformere administrationen og retsvæsenet.

Endelig er Kommissionen regelmæssigt i kontakt med FN's Højkommissariat for Menneskerettigheder og følger nøje dets anbefalinger. Den støtter også Højkommissariatets arbejde i Colombia (projekt til støtte for kommunale ombudsmænd, fase II, 800 000 EUR).

(1) http://europa.eu.int/comm/external_relations/colombia/csp.